Majandus- ja Kommunikatsiooniministeerium Teie 03.02.2025 nr 2-1/412-1

info@mkm.ee Meie 22.05.2025 nr 4/94

**Arvamuse esitamine seadme ohutuse seaduse**

**eelnõu väljatöötamiskavatsuse kohta**

Lugupeetud Erkki Keldo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust seadme ohutuse seaduse muutmise seaduse eelnõu väljatöötamiskavatsuse (edaspidi: VTK) kohta. Oleme VTK-ga tutvunud ning esitame järgnevalt Kaubanduskoja seisukohad:

1. **Kehtestada elektrivaldkonnas töötavatele kompetentsetele isikutele üksnes kutsetunnistuse nõue alates 2031. aasta 1. jaanuarist**

Kaubanduskoda toetab VTK ettepanekut kehtestada elektrivaldkonnas töötavatele kompetentsetele isikutele üksnes kutsetunnistuse nõue alates 2031. aasta 1. jaanuarist. Kuna hetkel on Eestis elektrivaldkonnas kaks paralleelset tunnistuste süsteemi, mis võimaldab kompetentsust tõendada nii pädevus- kui ka kutsetunnistusega, siis on Kaubanduskoja hinnangul positiivne minna üle ühele ning ühtsele kutsetunnistuse süsteemile. Nagu ka VTK välja toob, siis on kahe süsteemi paralleelsel kasutamisel segane see, milline pädevus või kutse, millele vastab ja mis õigused on vastava tunnistuse omanikul. Ühtse süsteemi loomine tagaks selle, et kõik saavad üheselt aru sellest, mida konkreetne tunnistus tõendab ning millise pädevuse see tunnistuse omajale annab.

Lisaks oleme seisukohal, et kuna elektrivaldkonnas teostatakse töid ka palju ilma tunnistust/pädevust omamata, siis ühtse süsteemi loomine aitaks korrastada turgu ning tagaks selle, et kõik elektrivaldkonnas töötavad isikud omaksid vastavat tunnistust. Kuna ühtsele süsteemile ülemineku jaoks on jäetud pikk üleminekuperiood, siis leiame, et plaanitav muudatus ei sea ka tööturul olevaid inimesi negatiivsesse olukorda, kuna nii pikk üleminekuperiood leevendab elektrivaldkonnas töötavate inimeste olukorda seoses ühte kutsetunnistuse nõude tekkimisega. Siiski soovime rõhutada, et oluline on kaaluda ka meetmeid, mida riik saaks rakendada, et üleminek reaalselt toimuks aastaks 2031 ehk et ei juhtuks seda, et aastal 2031 ei ole Eestis piisavalt isikud, kes võivad seaduslikult elektritöid teostada ning vastavad kutsetunnistuse nõuetele.

1. **Välisriigi kutsekvalifikatsiooni tunnustamisel elektrivaldkonnas tähtajalise piirangu seadmine, võttes aluseks kutsetunnistuste tasemetel 3-5 viis aastat ja tasemetel 6-8 seitse aastat**

Kaubanduskoda toetab VTK ettepanekut seada elektrivaldkonnas välisriigi kutsekvalifikatsiooni tunnustamisel tähtajaline piirang, võttes aluseks kutsetunnistuste tasemetel 3-5 viis aastat ja tasemetel 6-8 seitse aastat. Kuna VTK-s on selgitatud, et kui Eestis peab elektrivaldkonnas sõltuvalt tasemest taastõendama kutsetunnistust viie või seitsme aasta tagant, siis tähtajatu tunnistuse puhul seda nõuet ei ole. Näiteks väljastatakse Soomes tähtajatuid tunnistusi. Kuna tähtajatu tunnistusega välismaalased omavad seega Eesti tööturul eelist nende ees, kelle tunnistused on tähtajalised, siis toetab Kaubanduskoda plaanitavat muudatust, et tagada võrdne olukord tööturul nii Eesti kui ka välismaa töötajatele.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

Ireen.tarto@koda.ee; +372 604 0072